Kolbjørn Stordrange

Kolbjørn Stordrange (1924–2004) var en norsk politiker (H), rektor og gårdbruker fra Flekkefjord. Han var stortingsrepresentant for Vest-Agder i tre valgperioder fra 1965 til 1977.

 Liv og virke 
Han vokste opp på gården Storedranga i daværende Nes kommune. Han fikk skjøte på gården etter sin mor, som da var enke, i 1948.

Han tok artium ved Voss landsgymnas og arbeidet noen år som lærer i Flekkefjord. Han ble cand.philol. med hovedfag i engelsk fra Universitetet i Oslo i 1954. Samme år giftet han seg med lærerinne Magnhild Hovstad, datter av Johan Hovstad. Kolbjørn og Magnhild fikk tre barn; sønnen Bjørn Stordrange ble også stortingsrepresentant. Stordrange ble i 1955 ansatt som lektor ved Flekkefjord gymnas. Han var rektor her fra 1979 til 1991.

Stordrange var medlem av kommunestyret og varaordfører i Nes før kommunesammenslåingen i 1965, deretter medlem av Flekkefjord bystyre og formannskap.

Han var Høyres 1. vararepresentant til Stortinget fra Vest-Agder i periodene 1958–1961 og 1965–1969. Den siste perioden møtte han fast for Sverre Walter Rostoft, som var industriminister. Stordrange var innvalgt på eget mandat i periodene 1969–1973 og 1973–1977. Han satt først i Stortingets protokollkomité, så i Stortingets landbrukskomité og til sist i Stortingets kirke- og undervisningskomité. Han fant selv skolepolitikken mest givende å arbeide med, men søkte ikke renominasjon til Stortinget i 1977.

Han vendte tilbake til kommunepolitikken, i 1979 som Høyres ordførerkandidat i Flekkefjord. Han ble ikke ordfører, men satt i bystyret og formannskapet og som leder i flere kommunale utvalg frem til 1991, deretter perioden 1991–1995 som medlem av bystyret og leder i eldrerådet.

Han mottok Kongens fortjenstmedalje i gull i 1994 og KS-medaljen i 1995.

 Referanser 

 Eksterne lenker 


Kategori:Stortingsrepresentanter fra Høyre
Kategori:Stortingsrepresentanter for Vest-Agder
Kategori:Stortingsrepresentanter 1969–1973
Kategori:Stortingsrepresentanter 1973–1977
Kategori:Lokalpolitikere i Nes i Vest-Agder
Kategori:Lokalpolitikere i Flekkefjord
Kategori:Høyre-politikere i Vest-Agder
Kategori:Norske skoleledere
Kategori:Norske bønder
Kategori:Kongens fortjenstmedalje i gull